KIRJALLINEN KYSYMYS E-3578/02

esittäjä(t): Olivier Dupuis (NI) komissiolle

(13. joulukuuta 2002)

Aihe: Epävirallisen katolisen kirkon jäsenten vainoaminen Kiinan kansantasavallassa

Kiinan kansantasavallan viranomaiset ovat vuosikymmenten ajan suhtautuneet suvaitsemattomasti niin kutsutun epävirallisen katolisen kirkon jäseniin, joita on pahoinpidelty, ahdisteltu ja sorrettu. Kyseisen kirkon jäsenet kieltäytyvät liittymästä Kiinan katolisten isänmaalliseen yhdistykseen. Vuoden 1983 ja huhtikuun 2002 välisenä aikana tämä sortopolitiikka on FIDESin julkaisemien tietojen mukaan johtanut 129 kristityn kuolemaan, 24 000 mielivaltaiseen pidätykseen ja 20 000 eriasteiseen pahoinpitelyyn. Myös protestanttikristityt, jotka kieltäytyvät liittymästä protestanttien vastaavaan isänmaalliseen yhdistykseen, ovat kokeneet samanlaisen kohtalon.

Viime aikoina on raportoitu useista tapauksista, joissa epävirallisen katolisen kirkon edustajia ja johtohenkilöitä on vainottu.

Pekingin lähellä Hebein maakunnassa, jossa asuu noin miljoona epävirallisen katolisen kirkon jäsentä, ja erityisesti Baodingin hiippakunnassa turvallisuuspoliisin joukot ja viranomaiset ovat viime kuukausien aikana pidättäneet muun muassa seuraavat papit:

- Yibao Guo (vangittuna Xushuin vankilassa huhtikuusta 2000 lähtien)

- Genyou Lu (pidätettiin tämän vuoden alussa, tuomittiin kolmeksi vuodeksi pakkotyöhön, vangittuna Gaoyangin vankilassa)

- Zhenhe Wang (pidätettiin 14. huhtikuuta 1999, vangittuna Xushuin vankilassa)

- Zhengjun Yin (pidätettiin 27. tammikuuta 2001, tuomittiin kolmeksi vuodeksi työleirille uudelleenkoulutukseen, vangittuna Baodingin vankilassa)

- Chunguang Zhang (pidätettiin vuoden 2001 alussa, vangittuna Xushuin vankilassa)

- Jianbo Li (pidätettiin 19. huhtikuuta 2001 Xilinhautessa Sisä-Mongoliassa)

- Yongxing Pang, Shunbao Ma ja Limao Wang (pidätettiin 7. heinäkuuta 2002 ja tuomittiin yhteiskuntarauhan rikkojina kolmeksi vuodeksi pakkotyöhön, vangittuina Balizhuangin pakkotyöleirillä Baodingissa).

Myös kyseisen hiippakunnan molemmat piispat, 70-vuotias Zhimin Su ja 52-vuotias Shuxin An, katosivat viimeisimmän pidätyksensä jälkeen (ensiksi mainittu vuonna 1997, viimeksi mainittu vuonna 1996). Zhimin Su on ollut kaikkiaan 30 vuotta vapaudenriiston kohteena (vankilassa, työleireillä ja kotiarestissa). Hebein maakunnan piispoista yhdeksän on joko kadonnut, asetettu tiukan valvonnan alaiseksi tai heitä on kielletty tekemästä papin työtä.

Näiden lisäksi kuusi Wenzhoun (Zhejiangin maakunta) katolisen seurakunnan jäsentä pidätettiin Hebein maakunnassa heidän ollessaan matkalla kohti Donglüa, Baodingin hiippakunnan suosittua pyhiinvaelluspaikkaa. Pidätettyjä syytettiin laittomasta pyhiinvaelluksesta, ja heidät vapautettiin vasta sen jälkeen, kun he olivat maksaneet 3 850 dollarin sakot. Kymmenkuntaa muuta pyhiinvaeltajaa, joilla ei ollut varaa maksaa sakkoja, pidetään edelleen vangittuina Donglüssa.

Mitä tietoja komissiolla on edellä mainituista tapauksista? Mihin toimiin komissio on ryhtynyt tai aikoo ryhtyä, jotta Kiinan viranomaiset vapauttavat välittömästi ja ehdoitta kaikki epävirallisen katolisen kirkon jäsenet ja poistavat kaikki rikosoikeudelliset ja hallinnolliset määräykset, jotka estävät harjoittamasta uskonnonvapautta Kiinan kansantasavallassa?

Christopher Pattenin komission puolesta antama vastaus

(20. tammikuuta 2003)

Komissio on kiinnittänyt huomiota katolilaispappien Yibao Guon, Genyou Lun, Zhenhe Wangin, Zhengjun Yinin, Chunguang Zhangin, Jianbo Lin ja Yongxing Pangin, Shunbao Man ja Limao Wangin pidättämiseen sekä Zhimin Sun ja hänen avustajansa Shuxin Anin katoamiseen viime kuukausina.

Komissio pitää mielipiteen- ja uskonnonvapautta perustavana ihmisoikeutena ja ottaa asian säännöllisesti esille unionin ja Kiinan välisen ihmisoikeuksia koskevan vuoropuhelun puitteissa. Näin tehtiin myös viimeisimmässä tähän ihmisoikeusvuoropuheluun liittyvässä tapaamisessa Beijingissä 13. ja 14. marraskuuta 2002. Komissio suhtautuu näihin asioihin hyvin vakavasti ja on toteuttanut tähän mennessä kaikki asianmukaiset toimet.

Kiinan epävirallisen katolisen kirkon tilanteen osalta komissio yhtyy arvoisan parlamentin jäsenen huoleen. Joulukuussa 2001 pidetty kansallinen uskontoa koskeva työkokous näytti antavan merkkejä suuremmasta avoimuudesta suhteessa Kiinassa toimiviin pääuskontokuntiin, mutta viimeaikaisten tietojen pohjalta näyttää siltä, että maanalaisiin katolisiin kirkkokuntiin kohdistuvia rajoituksia ei ole lievennetty.

Komissio seuraa edelleen tarkkaan sitä, miten Kiinan hallitus kunnioittaa mielipiteen- ja uskonnonvapautta, ja ilmaisee jatkossakin huolensa tämän perustavan ihmisoikeuden rikkomuksista, mukaan luettuna uskontoaan harjoittavien henkilöiden painostus.